Genoteerde eiendom spartel voort | Netwerk24
Genoteerde eiendom spartel voort
Deur Elma Kloppers 09 Februarie 2020 00:05
In wat as die uitdagendste ekonomiese toestande in generasies bestempel word, het die Suid-Afrikaanse genoteerde eiendomsektor – eens ’n uitblinker – 2019 weer met teleurstellende opbrengste afgesluit.
Keillen Ndlovu, hoof van Stanlib se eiendomsfondse
Die indeks vir genoteerde eiendom (Sapy) het verlede jaar ’n totale opbrengs (inkomste en kapitaal) van 1,9% gelewer en die indeks van alle eiendom (Alpi) -0,4%.
Hoewel dit ’n verbetering is op die rampspoedige -25% in 2018, bly dit ’n druppel aan die emmer vergeleke met die totale opbrengs van 50% in 2005.
Die Sapy sluit die top-20 mees likiede eiendomsbeleggingstrusts (reits) met ’n primêre notering op die JSE in, terwyl die Alpi ook buitelandse eiendomsreuse soos Intu, EPP en Hammerson inkorporeer.
“Die opbrengste is swakker as wat verwag is en weerspieël die taai ekonomiese toestande wat leegstaansyfers laat klim en huurwaardes laat daal,” sê Keillen Ndlovu, hoof van Stanlib se eiendomsfondse. Dit het tot gevolg gehad dat van die maatskappye hul dividend moes verlaag om kapitaal te beskerm, sê hy.
Die nasionale leegstaansyfer in die kantooreiendomsektor staan tans op 11%, dié van kleinhandeleiendom op 4,3% en van nywerheidseiendom op 4%.
Hy sê die eiendomsektor het verder deurgeloop onder stygende munisipale, nutsdiens- en finansieringskoste, wat winsmarges geknou het, veral vir die eiendomsmaatskappye met swakker portefeuljes en geen blootstelling aan die buiteland nie. Dié stygings het tot gevolg dat eiendomsmaatskappye se bedryfskoste tans op R57,16/m² staan, teenoor die R19,64/m² van 2005.
Ndlovu sê die vertoning van die plaaslike genoteerde eiendomsektor is in teenstelling met die sterk vertoning van internasionale eiendomme wat verlede jaar ’n totale opbrengs van 24% in Amerikaanse dollar en 20% in rand gelewer het.
Blootstelling aan buitelandse markte bly vir tientalle Suid-Afrikaanse eiendomsmaatskappye ’n buffer teen die uitdagende plaaslike toestande. Die sektor het tans 47% blootstelling aan buitelandse markte wat saamgestel is uit 7% in Wes-Europa, 29% in Oos-Europa, 8% in Australië, 2% in die Verenigde Koninkryk en 1% in die res van Afrika.
Ndlovu verwag dat gunstige toestande in van die buitelandse markte dit vanjaar tot meer as 50% kan laat toeneem. Van die maatskappye wat in die buiteland gediversifiseer is, was die afgelope jaar in staat om verder te groei deur kapitaal te verkry vir verkrygings en ontwikkelings. “Aan die plaaslike front beperk lae aandeelpryse die vermoë om kapitaal te verkry.”
Wat die vooruitsigte vir vanjaar betref voorsien hy dat die sektor steeds gaan kleitrap, veral weens die swak sake- en verbruikersvertroue en Eskom se voortgesette beurtkrag, wat ekonomiese groei kniehalter.
Sy bul-scenario vir die 2020-kalenderjaar is ’n totale opbrengs van 11,42%, die beer-scenario 1,20% en die mees waarskynlike scenario, gegrond op Stanlib se aannames, 6,04%. Oor vier jaar is die waarskynlikste scenario ’n geannualiseerde 11,45%.
Meer oor: Beleggings | Genoteerde Eiendom | Bateklasse
Aandele, eiendom: Waar is die volgende wenners?
Só vaar bateklasse in 2019, dekade